Mișcarea Stat Islamic (SI) a revendicat duminică un atac în care au fost ucişi vineri în Afganistan trei turişti spanioli şi trei cetăţeni afgani, notează AFP, scrie AGERPRES.
Într-un mesaj transmis pe Telegram, gruparea Stat Islamic susţine că "luptători au tras cu mitraliere în turişti creştini şi însoţitorii lor şiiţi" vineri la Bamiyan, un oraş de munte aflat în zona centrală a Afganistanului.
Atacul a vizat „un autobuz cu turişti din ţările coaliţiei”, a precizat gruparea jihadistă, referindu-se la coaliţia internaţională condusă de americani care luptă împotriva grupării Stat Islamic în Irak şi Siria.
Spania a comunicatt că cei trei spanioli ucişi sunt catalani, o femeie şi fiica ei precum şi un bărbat în vârstă de 63 de ani. O femeie spaniolă în vârstă de 82 de ani a fost grav rănită.
Acesta este primul atac împotriva unor turişti străini în Afganistan după revenirea talibanilor la putere, în august 2021.